نصايحك للي داخل كلية 😂😁😂 أحمد عبد الجليل
1- الصحااااااااااااب ، أهم حاجة في الجامعة الصحاب ، بدون مبالغة.  حط نفسك في شلة بتذاكر وبتحافظ على الطاعات في الجامعة ( ولازم الاتنين على فكرة) ، مالقيتش الصفتين ، حط نفسك في شلة بتذاكر (لو لقيت ولاد بيذاكروا يعني والعياذ بالله) ، وشلة تانية بتؤمرك بالمعروف وتنهاك عن المنكر.  2- دايمًا أعد تقييم أهدافك من العام الدراسي ، ولو ركزت أنك تكون محترف في تخصصك ، وتطلع من الأوائل فدي خدمة عظيمة للعلم وللأمة ، وأغلبنا فشل في كده للأسف ، لأن الموضوع بتاع التفوق دا مش سهل خالص والله ، صعب بطريقة مملة ، لأنك ساعات بتضطر تذاكر حاجة مالهاش لازمة ، وساعات بتضطر تبذل مجهود مضاعف في حفظ حاجات أنت واثق أنها ما تسواش 3 تعريفة ، وساعات بتضطر تستحمل أنك تكون الطالب والمدرس معًا عشان المدرس فكسان ومش فاهم حاجة ، وساعات بتضطر تستحمل مدرس غلس عشان أنت عاوز تبقى متفوق ، وساعات بتضطر تستحمل مدرسة آخرها تعليم منزلي وهي دكتورة جامعة ، وساعات كتير بتبقى الساعات دي متجمعة مع بعضها ، بل أغلب الجامعات كده ، والحاجات الحلوة اللي بتيجي تخليك ما تكرهش العلم وأهله بتبقى قليلة جدًا ، فهو مش حاجة سهلة على فكرة ، ومحتاج مذاكرة زي بتاعت الثانوية كده بس على خفيف ، يعني كل يوم لازم تكون هتذاكر حاجة ، والله المستعان.  3- اقرا في تخصصك برا الجامعة ، وارحم من نفسك من دايرة الجهل المغلقة اللي بيبقى فيها أغلب أهل التخصص ، اقرا في تخصصك واتمكن فيه ، حتى لو مش هتطلع من الأوائل ، بس لازم تقرأ في تخصصك وتبقى برنس فيه ، بغض النظر عن مناهج الكلية وشغلها.  4- فلوسك أو فلوس أبوك مش حقها أنها تقعد تتصرف في كورسات وورق وبتاع ، روح المحاضرة واكتب بنفسك يا حبيبي. وابقا الجأ للورق دا آخر السنة.  5- بالنسبة للشباب : عارف البنات؟ ، وحشين ، ما تقربش منهم يا حبيبي ، التعامل يبقى واضح وبحدود ومفهوم ، لكن سيكي ميكي والفيل صديقي ، هتطلع آخر السنة وأنت شايل مادتين واحتمال تبقى شايل عيلين برضه!  وبالنسبة للبنات نفس الكلام.  6- ذاكر ، المذاكرة حلوة والله.  7- اتعود في الكلية أنك تاخد القرار اللي أنت حابه وحاسس بيه ، خش اللي بتحبه ، خش اللي بتحبه ، خش اللي بتحبه ، خش اللي بتحبه ، خش اللي بتحبه ، خش اللي بتحبه ، خش اللي بتحبه ، خش اللي بتحبه ، خش اللي بتحبه ، خش اللي بتحبه.  خش إيه؟ ، اللي بتحبه.  مصر كده كده مافيهاش شغل يا حبيبي ، مش هيبقى فقر وتعب نفسي كمان ، خش اللي بتحبه وأدي فيه وفكك من الباقي.  8- ما تحبسش نفسك في الكلية وتخصصاتها : اتعلم في كل سنة مهارتين جداد ما كانوش عندك في اللي قبلها ، ولازم واحدة من المهارات دي تكون الإنجليزي ويستحسن إضافة لغة أجنبية أخرى.  ومهارات عصر المعلومات دا كلها ضرورية ، زي مهارات الكمبيوتر وغيرها ، إن شاء الله كنت داخل المعهد العالي للكيّ والطيّ.  وبرضه ما تتعلمش حاجة عشان هي الموضة أن الناس بتتعلمها ، اتعلم اللي هيفيدك واللي هيقويك معرفيًا وبس.  مش كل شوية ألاقيك مسجّل لي في الدبلومة الشاملة للبطيخ بدون بذر ، شوف أنت محتاج إيه واتعلمه.  9- لو في فرصة تشتغل باللي بتتعلمه ، فدي أحسن حاجة ممكن تعملها وأنت طالب.  10- الدعاء سلاح فتّاك أقسم بالله ودا مش كلام نظري، جرّب تدعي وبإلحاح وانبهر بالنتايج.  11- الكلية كلها ملهيات عن الله واليوم الآخر ، حافظ على حقوق الله وتذكر اليوم الآخر. ربنا معاك.